
Betegtájékoztató: Információk a felhasználó számára

Actival Extravit filmtabletta
vitaminok, ásványi anyagok, nyomelemek


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További információkért vagy tanácsért forduljon gyógyszerészéhez.
1. Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét.
Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
1. Feltétlenül tájékoztassa kezelőorvosát, ha tünetei nem enyhülnek, vagy éppen súlyosbodnak.

A betegtájékoztató tartalma:
1. Milyen típusú gyógyszer az Actival Extravit filmtabletta és milyen betegségek esetén alkalmazható?
2. Tudnivalók az Actival Extravit filmtabletta szedése előtt
3.	Hogyan kell szedni az Actival Extravit filmtablettát?
4.	Lehetséges mellékhatások
5.	Hogyan kell az Actival Extravit filmtablettát tárolni?
6.	A csomagolás tartalma és egyéb információk


1.	Milyen típusú gyógyszer az Actival Extravit filmtabletta és milyen betegségek esetén alkalmazható?

Az Actival Extravit filmtabletta komplex összetételű multivitamin készítmény, vitaminokat, ásványi anyagokat és nyomelemeket tartalmaz.

[bookmark: _Hlk152326039]Fokozott szükséglet vagy csökkent bevitel okozta általános vitaminhiányos, ásványi anyag-hiányos és nyomelemhiányos állapotok megelőzésére és kezelésére, és ezáltal az ellenállóképesség növelésére szolgál felnőttek és 12 éven felüli gyermekek és serdülők számára.

A vitaminpótlás, ásványi anyag-pótlás és nyomelempótlás különösen javasolt az alábbi esetekben:
- csökkent bevitel: kiegyensúlyozatlan táplálkozás (például fogyókúra), evészavarok, gyomor-bél rendellenességek, antibiotikum és egyéb gyógyszer okozta vitaminhiányok;
- fokozott szükséglet: jelentős fizikai igénybevétel (például sport), növekedés, terhesség, szoptatás, időskor, betegség, lábadozás, alkoholfüggőség, dohányzás;
- kimerültségi állapotok (például stressz hatására), fáradtság, gyengeségérzés, valamint a koncentrálóképesség csökkenése esetén.


2.	Tudnivalók az Actival Extravit filmtabletta szedése előtt

Ne szedje az Actival Extravit filmtablettát:
· ha allergiás (túlérzékeny) bármely hatóanyagra, a földimogyoróra, a szójára vagy a gyógyszer (6. pontban felsorolt) egyéb összetevőjére;
· ha a vizelettermelése megszűnt, vesekárosodásban, veseelégtelenségben vagy vesekövességben szenved;
· A-vitamin-túladagolás vagy D-vitamin-túladagolás fennállása esetén;
· ha retinoid-kezelés alatt áll;
· ha a vérének vagy a vizeletének a normálisnál magasabb kalciumszintjéhez vezető betegségek vagy állapotok állnak fenn Önnél;
· ha a rézanyagcsere zavarában (Wilson-kórban) szenved;
· ha fokozott vasfelhalmozódással járó betegségben (hemokromatózis, hemosziderózis) szenved.

Figyelmeztetések és óvintézkedések
Az Actival Extravit filmtabletta szedése előtt beszéljen kezelőorvosával vagy gyógyszerészével:
· ha Ön májkárosodásban vagy vesekárosodásban szenved, vagy epeúti betegsége van;
· ha más ásványi anyagokat vagy vitaminkészítményeket is szed. Ezek együttes alkalmazását beszélje meg kezelőorvosával.

Az ajánlott adagot nem szabad túllépni, mert a készítmény egyes alkotórészeinek túladagolása káros lehet az egészségre.

A filmtablettában található riboflavin (B2-vitamin) a vizeletet sárgára, a vas a székletet feketére festheti. Ez az egészséget és a terápiát nem befolyásolja.
Az Actival Extravit filmtabletta C-vitamin tartalma megváltoztathatja bizonyos laboratóriumi vizsgálatok eredményét, ezért a vizsgálatot elrendelő orvost tájékoztassa arról, ha Ön Actival Extravit filmtablettát, azaz egy C-vitamin-tartalmú készítményt szed.

Gyermekek
A készítmény szedése 12 év alatti gyermekeknek nem ajánlott.

Egyéb gyógyszerek és az Actival Extravit filmtabletta
Feltétlenül tájékoztassa gyógyszerészét a jelenleg vagy a nemrégiben szedett, valamint a szedni tervezett egyéb gyógyszereiről.

Más multivitamin készítménnyel való együttes szedését beszélje meg kezelőorvosával.
Óvatossággal alkalmazható egyidejűleg más A-vitamint, D-vitamint, E-vitamint, nyomelemeket, valamint retinoidot tartalmazó készítményekkel a túlzott bevitel lehetősége miatt.

A kölcsönhatások elkerülése érdekében a filmtabletta és a gyomorsavcsökkentők, fluorokinolont, tetraciklint, fenitoint, penicillamint, biszfoszfonátot tartalmazó gyógyszerek bevétele között legalább 2 órának kell eltelnie.

Az izoniazid gyorsítja a B6-vitamin kiürülését, a cikloszerin és a hidralazin gátolják a B6-vitamin hatását, a metotrexát és trimetoprim együttes adása csökkenti a folsav szintjét, a kolhicin és a neomicin csökkentik az A-vitamin felszívódását, és a kolesztiramin és az epilepszia elleni gyógyszerek együttes adása csökkentik a D-vitamin szintjét.

Előzetes orvosi javaslat alapján alkalmazható együtt a folsav hatását gátló gyógyszerrel (például metotrexát), levodopa-tartalmú gyógyszerrel.

Az Actival Extravit filmtabletta egyidejű bevétele étellel és itallal
Nagy mennyiségű rostot és/vagy fitinsavat tartalmazó élelmiszerek (például gabonafélék, teljes kiőrlésű lisztből készült kenyér, búzakorpa) a készítményben lévő nyomelemek felszívódását csökkenthetik.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Az Actival Extravit filmtabletta a felnőtteknek ajánlott napi adagban (napi 1 filmtabletta) szedhető terhesség és szoptatás alatt.
Terhesség esetén vegye figyelembe, hogy 5500 NE-et (nemzetközi egység) meghaladó mennyiségű A-vitamin bevitele nem javasolt.
A retinol kiválasztódik az anyatejbe, ezért nagy adagban A-vitamin alkalmazása a szoptatás alatt nem javasolt. Szoptatás alatt az ajánlott napi adag 4000 NE.
Terhesség és szoptatás alatt általános óvatosságból a magnézium napi 250 mg-nál nagyobb adagban történő alkalmazása nem ajánlott.

A készítmény hatásai a gépjárművezetéshez és a gépek kezeléséhez szükséges képességekre
Az Actival Extravit filmtabletta várhatóan nem befolyásolja a gépjárművezetéshez és a gépek kezeléséhez szükséges képességeket.

Az Actival Extravit filmtabletta glükózt, szacharózt és szójalecitint tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

Az Actival Extravit szójalecitint tartalmaz (szójaolajat tartalmazhat). Tilos alkalmaznia a készítményt, amennyiben földimogyoróallergiája vagy szójaallergiája van.

A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3.	Hogyan kell szedni az Actival Extravit filmtablettát?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

[bookmark: _Hlk150973571]A készítmény ajánlott adagja felnőtteknek, 12 éven felüli gyermekeknek és serdülőknek naponta 1 db filmtabletta.

A filmtablettát ajánlott étkezés után, egy pohárnyi vízzel vagy gyümölcslével, egészben, szétrágás nélkül bevenni. A tablettán lévő bemetszés csak a széttörés elősegítésére szolgál, amennyiben nem tudja a gyógyszert egészben lenyelni.

A készítményt a szedést indokló állapot, vagy vitaminhiány és ásványianyag-hiány fennállása alatt, folyamatosan javasolt szedni, nem javasolt hosszabb ideig az előírtnál nagyobb adagban alkalmazni.

Alkalmazása gyermekeknél
[bookmark: _Hlk150973629]A készítmény szedése 12 évesnél fiatalabb gyermeknek nem javasolt.

Ha az előírtnál több Actival Extravit filmtablettát vett be
Az Actival Extravit filmtabletta hatóanyagtartalma nem jelent túladagolási kockázatot, ha az ajánlott adagban és ideig alkalmazzák. Az ajánlottnál nagyobb adagban és hosszabb ideig történő alkalmazása során A-vitamin-túladagolás és E-vitamin-túladagolás fordulhat elő. Amennyiben kezelőorvosa másképpen nem rendeli, a napi javasolt adagot, és az ajánlott kezelési időt ne lépje túl.
A javasolt adag sokszorosának bevételekor gyomorpanaszok, ritkán túlérzékenységi reakciók jelentkezhetnek.
A túlzott mértékű A-vitamin-bevitel fáradékonyságot, ingerlékenységet, étvágytalanságot, gyomor-bélrendszeri tüneteket, bőrelváltozásokat és hajelváltozásokat (bőrpír, viszketés) okozhat.
A túlzott E-vitamin-bevitel gyomor-bélrendszeri tüneteket, fáradtságot és gyengeséget okozhat.
Nagy adagok tartós szedése magnézium túladagoláshoz vezethet, mely normál vesefunkció mellett általában nem vált ki káros hatást.
Veseelégtelenség esetén azonban magnézium-mérgezés alakulhat ki, melynek tünetei: vérnyomásesés, hányinger, hányás, központi idegrendszeri depresszió, csökkent reflexek, EKG-eltérések, légzéscsökkenés, igen ritka esetben kóma, légzésbénulás, szívleállás, vizeletürítés megszűnése (anuriás szindróma).

Ha elfelejtette bevenni az Actival Extravit filmtablettát
Ne vegyen be kétszeres adagot a kihagyott tabletta pótlására, folytassa a kezelést az előírás szerint.

Ha idő előtt abbahagyja az Actival Extravit filmtabletta szedését
A kezelés megszakításakor általában semmilyen káros hatás nem várható.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ritka (1000-ből legfeljebb 1 beteget érinthet):
hasmenés, hasi fájdalom, hányinger.

Nagyon ritka (10 000-ből legfeljebb 1 beteget érinthet):
túlérzékenységi reakciók (bőrkiütés, csalánkiütés, bőrviszketés).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Actival Extravit filmtablettát tárolni?

Legfeljebb 25 °C-on tárolandó.
A nedvességtől való védelem érdekében a tartályt tartsa jól lezárva.

A gyógyszer gyermekektől elzárva tartandó!

A dobozon feltüntetett lejárati idő (Felhasználható:) után ne szedje ezt a gyógyszert.
A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Actival Extravit filmtabletta?
· A készítmény filmtablettánként tartalmaz:
· 0,5 mg (1666 NE) A-vitamint (retinol) (retinol-palmitát formájában),
· 5 mg B1-vitamint (tiamin) (tiamin-nitrát formájában),
· 5 mg B2-vitamint (riboflavin),
· 25 mg B3-vitamint (nikotinamid),
· 12 mg B5-vitamint (pantoténsav) (kalcium-pantotenát formájában),
· 5 mg B6-vitamint (piridoxin) (piridoxin-hidroklorid formájában),
· 0,05 mg H-vitamint (biotin),
· 0,2 mg folsavat (folsav-hidrát formájában),
· 0,005 mg B12-vitamint (cianokobalamin),
· 125 mg C-vitamint (aszkorbinsav),
· 0,01 mg (400 NE) D3-vitamint (kolekalciferol),
· 8,05 mg (12 NE) E-vitamint (α-tokoferol) (α-tokoferol-acetát formájában),
· 5 mg rutozid-trihidrátot,
· 30 mg glicint,
· 20 mg borostyánkősavat,
· 200 mg kalciumot (kalcium-karbonát formájában),
· 100 mg magnéziumot (nehéz magnézium‑oxid formájában),
· 15 mg cinket (cink-szulfát-monohidrát formájában), 
· 10 mg vasat (vas-fumarát formájában),
· 1,5 mg fluort (nátrium-fluorid formájában),
· 1,4 mg rezet (réz-glükonát formájában),
· 1 mg bórt (bórsav formájában),
· 1 mg mangánt (mangán-szulfát-monohidrát formájában),
· 0,15 mg jódot (kálium-jodát formájában),
· 0,055 mg szelént (nátrium-szelenit formájában).

· Egyéb összetevők:
Tablettamag: mannit (E421), mikrokristályos cellulóz, hidroxipropil-cellulóz, kroszpovidon, magnézium-sztearát, maltodextrin, poliszorbát 80, zselatin, szacharóz, kukoricakeményítő, all-rac-α-tokoferol, szilícium-dioxid, trinátrium-citrát, citromsav, részlegesen hidrogénezett szójababolaj, glükóz-szirup, porlasztva szárított, keményítő-nátrium-oktenil-szukcinát.

Bevonat: részlegesen hidrolizált poli(vinil-alkohol) (E1203), talkum (E553b), kalcium-karbonát (E170), makrogol 4000/PEG, szójalecitin (E322), indigókármin (E132), sárga vas-oxid (E172), kinolinsárga (E104).

Milyen az Actival Extravit filmtabletta külleme és mit tartalmaz a csomagolás?
Halványzöld színű, hosszúkás filmtabletta, mindkét oldalán bemetszéssel ellátva. A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Kiszerelések:
30 db, 60 db, 90 db, 120 db filmtabletta érintetlenséget biztosító, hőre tapadó, többrétegű zárófóliával és fehér, csavaros polipropilén kupakkal lezárt, fehér HDPE tartályban. Dobozonként egy tartály.
Egy 30 db filmtablettát tartalmazó és egy 60 db filmtablettát tartalmazó HDPE tartály közös dobozban. Dobozonként 2 tartály.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja:
Béres Gyógyszergyár Zrt. 
1037 Budapest, Mikoviny u. 2-4.
Magyarország
Tel.: +36-1-430-5500
Fax: +36-1-250-7251
E-mail: info@beres.hu

Gyártó:
Béres Gyógyszergyár Zrt.
5000 Szolnok, Nagysándor József út 39.
Magyarország

OGYI-T-24723/01	30×	fehér HDPE tartályban
OGYI-T-24723/02	60×	fehér HDPE tartályban
OGYI-T-24723/03	90×	fehér HDPE tartályban
OGYI-T-24723/04	120×	fehér HDPE tartályban
[bookmark: _GoBack]OGYI-T-24723/05	60+30×	fehér HDPE tartályban

A betegtájékoztató legutóbbi felülvizsgálatának dátuma: 2026. március.

